b'\n_START_ARTICLE_\nTarptautin\xc4\x97 istorinio teisingumo komisija\n_START_SECTION_\nTrumpai\n_START_PARAGRAPH_\n\xc5\xa0i komisija 1998 metais buvo sudaryta vadovaujantis Prezidento Valdo Adamkaus 1998 m. rugs\xc4\x97jo 7 d. pasira\xc5\xa1ytu dekretu. \xc5\xa0iuo dekretu skelbiama, kad ie\xc5\xa1koti ir nustatyti istorin\xc4\x99 ties\xc4\x85 tampa nacionaliniu prioritetu, ir tai yra taut\xc5\xb3 santarv\xc4\x97s pagrindas. \xc4\xaesteigus Tarptautin\xc4\x97 istorinio teisingumo komisija tikimasi, kad atliekant i\xc5\xa1samius istorinius ir archyv\xc5\xb3 tyrin\xc4\x97jimus, apie tyrim\xc5\xb3 rezultatus diskutuojant seminaruose ir konferencijose, \xc4\xaftraukiant moksleivius ir studentus, istorijos klausimai nebus intrig\xc5\xb3 ar tautini\xc5\xb3 nesutarim\xc5\xb3 pagrindu.\n_START_SECTION_\nStrukt\xc5\xabra\n_START_PARAGRAPH_\nKomisij\xc4\x85 sudaro dvi pakomis\xc4\x97s \xe2\x80\x93 Naci\xc5\xb3 okupacinio re\xc5\xbeimo nusikaltim\xc5\xb3 tyrimo pakomis\xc4\x97 ir Soviet\xc5\xb3 okupacinio re\xc5\xbeimo nusikaltim\xc5\xb3 tyrimo pakomis\xc4\x97. Naci\xc5\xb3 okupacinio re\xc5\xbeimo nusikaltim\xc5\xb3 tyrimo pakomisei pirmininkauja profesorius Liudas Truska, Soviet\xc5\xb3 okupacinio re\xc5\xbeimo nusikaltim\xc5\xb3 tyrimo pakomisei \xe2\x88\x92 Tarptautin\xc4\x97s istorinio teisingumo komisijos pirmininkas, Nepriklausomyb\xc4\x97s Akto signataras Emanuelis Zingeris. Kiekviena pakomis\xc4\x97 turi atskiras tyr\xc4\x97j\xc5\xb3 ir ekspert\xc5\xb3 grupes, tirian\xc4\x8dias naci\xc5\xb3 ir soviet\xc5\xb3 okupacij\xc5\xb3 nusikaltimus. Komisijos darb\xc4\x85 organizuoja ir koordinuoja Sekretoriatas.\n_START_SECTION_\nSekretoriatas\n_START_PARAGRAPH_\nVadovaujamas vykdan\xc4\x8diojo direktoriaus Ronaldo Ra\xc4\x8dinsko, sekretoriatas prad\xc4\x97jo veikti 1999 m. spalio 8 d., Vyriausybei patvirtinus Sekretoriato darbo nuostatus. Sekretoriatas organizuoja ir koordinuoja Komisijos darb\xc4\x85, u\xc5\xbesako tyr\xc4\x97jams tirti naci\xc5\xb3 ir sovietin\xc4\xaf okupacinius laikotarpius ir j\xc5\xb3 metu \xc4\xafvykdytus nusikaltimus pagal Komisijos patvirtint\xc4\x85 darbo plan\xc4\x85, platina informacij\xc4\x85 apie jos veikl\xc4\x85._NEWLINE_Sekretoriatas atsakingas u\xc5\xbe istorijos tyrim\xc5\xb3 u\xc5\xbesakym\xc4\x85, taip pat informacijos bei tyrim\xc5\xb3 med\xc5\xbeiagos rinkim\xc4\x85 ir sisteminim\xc4\x85. Sekretoriatas organizuoja mokslines konferencijas, darbinius susitikimus, rengia ir dalyvauja visuomen\xc4\x97s \xc5\xa1vietimo programose. \xc5\xa0i Komisijos institucija \xc4\xaf \xc5\xa1vie\xc4\x8diam\xc4\x85j\xc4\x85 veikl\xc4\x85 siekia \xc4\xaftraukti kitas organizacijas bei fondus ir didinti visuomen\xc4\x97s susidom\xc4\x97jim\xc4\x85 Tarptautin\xc4\x97s istorinio teisingumo komisijos veikla ir istorijos tyrimais.\n_START_SECTION_\nTyrimai ir istorin\xc4\x97s tiesos atstatymas\n_START_PARAGRAPH_\nObjektyv\xc5\xabs i\xc5\xa1likusiais dokumentais bei archyvine med\xc5\xbeiaga paremti tyrimai tur\xc4\x97t\xc5\xb3 u\xc5\xbepildyti moderniosios Lietuvos istorijos spragas, panaikinti izoliacij\xc4\x85 nuo Vakaruose vykdom\xc5\xb3 pa\xc5\xbeangi\xc5\xb3 istorijos tyrin\xc4\x97jim\xc5\xb3 ir i\xc5\xa1vad\xc5\xb3. Tarptautin\xc4\x97 istorinio teisingumo komisija jau yra pateikusi 26 i\xc5\xa1vadas, nutarimus. Paskutin\xc4\xaf kart\xc4\x85 Tarptautin\xc4\x97 istorinio teisingumo komisija buvo susirinkusi 2005met\xc5\xb3 baland\xc5\xbeio m\xc4\x97nes\xc4\xaf svarst\xc4\x97 pateik\xc4\x97 i\xc5\xa1vadas d\xc4\x97l antrosios sovietin\xc4\x97s okupacijos pirmojo etapo nusikaltim\xc5\xb3. Kiekvien\xc4\x85 kart\xc4\x85 susirinkusi Tarptautin\xc4\x97 istorinio teisingumo komisija suderina skirtingas \xc5\xa1alis, skirtingas visuomenes ir neretai skirtingas pasaul\xc4\x97\xc5\xbei\xc5\xabras bei skirtingas istorijos traktavimo doktrinas atstovaujan\xc4\x8di\xc5\xb3 Komisijos nari\xc5\xb3 i\xc5\xa1vadas.\n_START_SECTION_\n\xc5\xa0vietimas\n_START_PARAGRAPH_\nKomisija vie\xc5\xa1ina ir platina sukaupt\xc4\x85 informacij\xc4\x85, informuoja \xc5\xa1alies gyventojus, ypa\xc4\x8d jaunim\xc4\x85, apie naci\xc5\xb3 ir soviet\xc5\xb3 okupacij\xc5\xb3 nusikaltimus ir j\xc5\xb3 pasekmes Lietuvos visuomenei ir tarptautinei bendruomenei._NEWLINE_Naujos modernios istorijos \xc5\xbeinios turi tapti organi\xc5\xa1ka m\xc5\xabs\xc5\xb3 visuomen\xc4\x97s po\xc5\xbei\xc5\xabrio \xc4\xaf savo praeit\xc4\xaf dalimi, tod\xc4\x97l Komisija stengiasi pasiekti kiekvien\xc4\x85 atvir\xc4\x85 pa\xc5\xbeangai ir naujam m\xc4\x85stymui Lietuvos \xc5\xbemog\xc5\xb3, rengdama \xc5\xa1vie\xc4\x8diam\xc4\x85j\xc4\x85 med\xc5\xbeiag\xc4\x85, seminarus, konferencijas, spausdindama \xc4\xafvairias publikacijas, leidinius.\n_START_SECTION_\nKonsultacijos\n_START_PARAGRAPH_\nKomisija yra atsakinga u\xc5\xbe naujus naci\xc5\xb3 ir sovietinio okupacini\xc5\xb3 re\xc5\xbeim\xc5\xb3 nusikaltim\xc5\xb3 Lietuvoje tyrimus, o jos tarptautinis pob\xc5\xabdis sudaro s\xc4\x85lygas suderinti Lietuvos ir u\xc5\xbesienio valstybi\xc5\xb3 po\xc5\xbei\xc5\xabrius \xc4\xaf okupacin\xc4\xaf Lietuvos istorin\xc4\xaf tarpsn\xc4\xaf._NEWLINE_Siekdama pasidalyti patirtimi bei \xc4\xafprasminti savo darb\xc4\x85 Komisija taip pat teikia konsultacijas valstyb\xc4\x97s vadovams, supa\xc5\xbeindindama kitus pareig\xc5\xabnus su atliekamais darbais, dalijasi bei kei\xc4\x8diasi informacija su kitomis \xc5\xa1alies valstybin\xc4\x97mis institucijomis ir nevyriausybin\xc4\x97mis organizacijomis.'